b"\n_START_ARTICLE_\n33\xc3\xa8 Esquadr\xc3\xb3 de la RAF\n_START_SECTION_\nPaper actual\n_START_PARAGRAPH_\nActualment forma part del Cos d'Helic\xc3\xb2pters de Suport de la RAF, pertanyent al Comandament Conjunt d'Helic\xc3\xb2pters. _NEWLINE_Format el 1971 a RAF Odiham com a primer esquadr\xc3\xb3 de suport Puma, l'esquadr\xc3\xb3 ha participat en un gran nombre d'operacions. Entre aquestes s'inclouen la Guerra del Golf de 1991, l'Operaci\xc3\xb3 Agr\xc3\xadcola, el cos de l'OTAN a Kosovo, l'Operaci\xc3\xb3 Barwood a Mo\xc3\xa7ambic, les operacions de l'OTAN a la Guerra de B\xc3\xb2snia i a Iraq durant l'Operaci\xc3\xb3 Telic.\n_START_SECTION_\nHist\xc3\xb2ria\n_START_PARAGRAPH_\nEl 33\xc3\xa8 Esquadr\xc3\xb3 va ser format com a part del 12\xc3\xa8 Esquadr\xc3\xb3 a Filton el 12 de gener de 1916. Durant la resta de la Primera Guerra Mundial l'esquadr\xc3\xb3 va estar destinat en la defensa local a Lincolnshire, en protecci\xc3\xb3 dels atacs aeris contra el nord d'Anglaterra. El seu quarter general estava a Gainsborough, des d'on els avions s'enlairaven des de 3 bases diferents: RAF Scampton (A Flight), RAF Kirton in Lindsey (B Flight) i RAF Elsham Wolds (C Flight). Tot i m\xc3\xbaltiples intercepcions, l'esquadr\xc3\xb3 no va anotar-se cap vict\xc3\xb2ria a\xc3\xa8ria, i va ser dissolt al juny de 1919._NEWLINE_El 1929 va ser reformat com a unitat de bombarders, equipada primerament amb Hawker Horsley i, al gener de 1930, va ser el primer esquadr\xc3\xb3 a rebre els nous Hawker Hart. El 1935 va ser destinat a l'Orient Mitj\xc3\xa0, on va prendre part en la crisi abiss\xc3\xadnia a Egipte i en la policia a\xc3\xa8ria a Palestina._NEWLINE_Amb l'excepci\xc3\xb3 d'una breu estada a Gr\xc3\xa8cia i a Creta el 1941 (\xc3\xa8poca en qu\xc3\xa8 l'esquadr\xc3\xb3 va ser comandat per Marmaduke Pattle, un dels m\xc3\xa0xims asos de la RAF), el 33\xc3\xa8 Esquadr\xc3\xb3 va romandre a l'Orient Mitj\xc3\xa0 durant la major part de la Segona Guerra Mundial. Equipat inicialment amb els Gloster Gladiators, posteriorment va rebre Hurricanes i vol\xc3\xa0 en suport de l'ex\xc3\xa8rcit al desert occidental, incloent la batalla d'El Alamein. Torn\xc3\xa0 al Regne Unit el 1944, sent equipat amb Supermarine Spitfire, i posteriorment amb Hawker Tempest, volant pel nord-oest europeu. Despr\xc3\xa9s de la guerra va romandre a Alemanya fins al 1949. Entre 1940 i 1945 va reclamar unes 200 vict\xc3\xb2ries a\xc3\xa8ries._NEWLINE_Entre 1949 i 1970, el 33\xc3\xa8 Esquadr\xc3\xb3 va estar estacionat a l'Extrem Orient. Inicialment els seus Tempests van participar en missions d'atac aire-terra durant les operacions contra les guerrilles comunistes a Mal\xc3\xa0isia. Al mar\xc3\xa7 de 1965 esdevingu\xc3\xa9 una unitat de m\xc3\xadssils terra-aire Bloodhound, estacionada a Mal\xc3\xa0isia."